Informácia
o činnosti  Medzinárodného podporného fondu na odstavenie reaktora V1 v Jaslovských Bohuniciach

 Úvod

Uznesením vlády SR č. 70/2003 k Finančnému memorandu Osobitného programu 2002 na podporu vyradenia jadrovej elektrárne Jaslovské Bohunice V1 z prevádzky a následných opatrení v odvetví energetiky na Slovensku bolo ministrovi hospodárstva uložené v bode C.1 každoročne do 15. decembra predložiť na rokovanie vlády Informáciu o činnosti Medzinárodného podporného fondu na odstavenie reaktora V1 v Jaslovských Bohuniciach (BIDSF) a Projektovej manažérskej jednotky (PMJ) ustanovenej v zmysle časti 3 Rámcovej dohody medzi SR a Európskou bankou pre obnovu a rozvoj (EBRD).

Dňa 15. 11. 2001 schválila vláda SR definitívne znenie Rámcovej dohody medzi SR a EBRD týkajúcej sa aktivít Medzinárodného fondu pre podporu odstavenia blokov Jadrovej elektrárne V-1 v Jaslovských Bohuniciach (BIDSF) uznesením č. 1082/2001. Následne dňa 16. 11. 2001 bola predmetná Dohoda podpísaná na 1. zhromaždení prispievateľov do BIDSF v ústredí EBRD v Londýne. Rámcová dohoda nadobudla účinnosť dňom vydania tzv. Legal Opinion dňa 15. 8. 2002. 

Dňa 9. 12. 2002 bola vláde SR predložená informácia o činnosti BIDSF za obdobie do dňa jej predloženia. Tento dokument podáva informáciu o činnosti BIDSF za obdobie od 9. 12. 2002 do 31. 10. 2003

Aktivity MH SR

Ministerstvo hospodárstva SR v zastúpení ministrom hospodárstva ako signatárom Rámcovej dohody medzi SR a EBRD plní úlohu generálneho koordinátora procesu vyraďovania JE V1 Jaslovské Bohunice financovaného prostredníctvom BIDSF od jeho počiatku t. j. od prípravy a tvorby textu Rámcovej dohody. 

V zmysle Rámcovej dohody boli dňa 1. 2. 2002 ministrom hospodárstva SR menovaní slovenskí zástupcovia do Spoločného výboru BIDSF, spoločného orgánu SR a EBRD. Členstvo v Spoločnom výbore je zastúpené nasledovnými inštitúciami : MH SR, MF SR, ÚJD SR, ŠFLJEZ SR, SE, a. s., SEPS, a. s. a EBRD. Ako pozorovatelia sa zasadaní zúčastňujú zástupcovia MZV SR, ÚV SR a Delegácie Európskej komisie v SR. Hlavným poslaním Spoločného výboru je vzájomné informovanie sa o realizácii činnosti podľa Rámcovej dohody, monitorovanie plnenia podmienok vyplývajúcich z Rámcovej dohody, identifikácia prekážok a riešenie problémov vzniknutých pri implementácii projektov a prijímanie následných opatrení a posudzovanie adekvátnosti slovenských príspevkov poskytnutých pre implementáciu projektov. Riadne zasadanie Spoločného výboru sa koná dvakrát ročne pred zasadaním Zhromaždenia prispievateľov ako najvyššieho orgánu pre posudzovanie projektov. 

Prvé tohtoročné zasadnutie Spoločného výboru BIDSF sa konalo dňa 13. 6. 2003 v Bratislave. Jeho členovia schválili štatút Spoločného výboru. Zástupcovia SE, a. s. prezentovali priebeh medzinárodného tendra na Konzultanta PMJ JE V1 ako aj výhľadový “pipeline“ jadrových a nejadrových projektov. Zástupca SEPS, a. s.  prezentoval stav vývoja projektu Transformátorovej stanice Križovany.

Dňa 23. 6. 2003 sa zástupcovia MH SR zúčastnili v ústredí EBRD v Londýne zasadnutia Zhromaždenia prispievateľov do BIDSF. Na zasadnutí bol prezentovaný pokrok v plnení úloh vyplývajúcich z predchádzajúceho Zhromaždenia prispievateľov. Banka a zástupcovia prispievateľov ocenili priebeh plnenia časového rozvrhu obstarávacieho konania na Konzultanta PMJ JE V1. Tento bol ukončený v septembri 2003 (viď časť „Aktivity SE, a. s. - jadrové projekty“). 
Taktiež bol pozitívne hodnotená rozpracovanosť projektu rekonštrukcie Transformátorovej stanice Križovany. Slovenská strana indikovala nevyhnutnosť akcelerácie procesu due diligence zo strany EBRD vzhľadom k expiračnej dobe Finančného memoranda PHARE SR 0014 z roku 2000, ktorá konči dňom 31. 12. 2003. MH SR zároveň deklarovalo postoj pre 100% financovanie projektu vzhľadom k tomu, že sa jedná o projekt priamej a úplnej konsekvencie odstavenia JE V1 Jaslovské Bohunice. Zhromaždenie predbežne akceptovalo návrh na 100% grant uvedeného projektu. Plné financovanie projektu by však malo byť potvrdené záverečnou správou due diligence. Pôvodný termín pre jej obdržanie od konzultanta EBRD mal byť v septembri 2003. Podľa najaktuálnejších informácií by mala EBRD zaslať slovenskej strane a SEPS, a. s. výsledky záverečnej správy do konca októbra 2003.
Zhromaždenie v zásade akceptovalo možnosť financovania nejadrových projektov, avšak po dôslednej analýze prostredia a vypracovaní energetickej štúdie optimalizácie sektora, ktorá by analyzovala vhodné alternatívy nových kapacít výroby elektriny. Následne MH SR začalo spracovávať Terms of Reference na uvedený projekt. V najbližších dňoch by MH SR malo zaslať oficiálne stanovisko EBRD s argumentáciou nášho postoja k zámeru a obsahu ToR (viď časť „Aktivity SE, a. s. - nejadrové projekty“). 

Dňa 27. 10. 2003 sa v Bratislave uskutočnilo druhé riadne zasadanie Spoločného výboru BIDSF. Zástupcovia SE, a. s. a SEPS, a. s. na ňom jednotlivo prezentovali informácie o činnosti svojich inštitúcií pri realizácií projektov financovaných z BIDSF za uplynulé obdobie. Ťažiskovým bodom bola diskusia a hľadanie postupu riešenia nesúladu časti 6 Rámcovej dohody o oslobodení daní, ciel a poplatkov pre osoby, tovary a služby kontrahované v rámci projektov BIDSF s pripravovanou novelou daňovej legislatívy (platnej od 1. 1. 2004). MH SR po obdržaní oficiálnej žiadosti Konzultanta PMJ JE V1 o formulár, podpísaný ministrom hospodárstva o náhrade škôd spôsobených prevádzkou jadrového zariadenia, má uvedené zabezpečiť. Členovia Výboru tiež  prerokovali zámer SEPS, a. s. požiadať o predlženie 3-ročnej expiračnej lehoty na čerpanie prostriedkov Finančného memoranda PHARE SR0014 z roku 2000 o 12 mesiacov. 
     
Dňa 3. 12. 2003 sa delegácia SR vedená štátnou tajomníčkou MH SR Evou Šimkovou zúčastnila v ústredí EBRD v Londýne ďalšieho zasadania Zhromaždenia prispievateľov do BIDSF. 
Zhromaždenie schválilo zadanie a súpis podkladov (Terms of Reference) rozpracovaného materiálu “Zhodnotenie relevantných štúdií energetického sektora SR a odporúčania pre prioritné opatrenia v energetickom sektore na spolufinancovanie z BIDSF“ t. j. komplexnej analýzy najefektívnejšej výroby energie v SR, založenej na otvorenej perspektíve so zahrnutím obnoviteľných zdrojov a iných energetických možnosti a s prehodnotením potenciálu pre energetickú efektívnosť v oblasti jej výroby. Slovenská strana prezentovala záujem o spracovanie tejto analýzy bez zahrnutia projektov prenosovej sústavy a projektov energetickej efektívnosti. Dokončenie tohto dokumentu sa očakáva v polovici roka 2004. 
Zhromaždenie ďalej schválilo Grantovú dohodu 002 medzi EBRD a SEPS, a. s. na rekonštrukciu Transformátorovej stanice Križovany za účelom jej adaptácie na slovenskú rozvodnú sieť po odstavení JE V1 Jaslovské Bohunice. Zo zdrojov grantu BIDSF bude úplné financovani materiálových dodávok na kľúč pre Transformátorovú stanicu so zahrnutím zariadení, stavebných prác, inštalácie, spustenie do prevádzky a nákladov na projektového manažéra – konzultanta pre SEPS, a. s. pri implementácií projektu. 
   
Zhromaždenie tiež schválilo pokračovanie prípravy návrhu Grantovej dohody 003 pre dva prioritné projekty vo vzťahu ku konečnému odstaveniu JE V1 Jaslovské Bohunice a jeho predloženie Zhromaždeniu na schválenie písomnou procedúrou vo februári 2004.
V súvislosti s nadchádzajúcimi zmenami daňového systému SR slovenská delegácia ubezpečila Zhromaždenie, že osoby, tovary a služby kontrahované a financované z BIDSF nebudú ani po 30. 4. 2004 podliehať daniam z príjmu a dani z pridanej hodnoty,  v súlade s medzinárodnou Rámcovou dohodou medzi SR a EBRD. 
             
MH SR, v rámci úlohy vyplývajúcej z predchádzajúcich uznesení vlády SR o odstavení JE V1 Jaslovské Bohunice v rokoch 2006 a 2008, je garantom koordinácie činností príslušných spoločností, ktoré sú popísané nasledovne :  

Aktivity SE, a. s.

Jadrové projekty

Jednou z možností efektívneho využitia finančnej pomoci je zdokonalenie existujúcich energetických zdrojov. Takéto chápanie je v súlade s Pravidlami BIDSF článkom 1.02 písmeno (b), podľa ktorého je účelom fondu financovať alebo spolufinancovať prostredníctvom špecifických grantov tovary práce a služby v príjimateľských krajinách súvisiace s ukončovaním prevádzky jadrových elektrární a ktoré by mali slúžiť na reštrukturalizáciu, zdokonaľovanie a modernizáciu sektorov výroby a rozvodu energie ako aj na zvyšovanie ich efektívnosti. 

Podľa Dodatku 4 Grantovej dohody sa SE, a. s. zaväzujú zabezpečiť odborných pracovníkov na plný a čiastočný úväzok a primerane vybavené kancelárske priestory pre PMJ a Konzultanta PMJ.

Podľa uvedených požiadaviek SE, a.s. následne pristúpili k zabezpečeniu adekvátnej organizačnej štruktúry riadenia projektov financovaných alebo spolufinancovaných z BIDSF a k vytvoreniu podmienok na jej činnosť. Návrh personálneho a technického zabezpečenia bol odsúhlasený Predstavenstvom SE, a. s. dňa 13. 3. 2003 a následne aktualizovaný 22. 7. 2003. Celkovo bolo pre činnosť v PMJ odsúhlasených 32 pracovných miest. Z toho 19 pracovníkov je organizačne začlenených priamo v odbore Projektu odstavenia JE V1 a 13 pracovníkov - manažérov  projektov v organizačnej štruktúre SE‑EBO, resp. v SE-VYZ.

Výber Konzultanta PMJ

Implementácia Projektu je podľa Článku 3 Rámcovej dohody medzi SR a EBRD riadená, koordinovaná a monitorovaná PMJ, ktorá zabezpečuje adekvátne organizačné štruktúry na výkon konkrétnych inžinierskych, obstarávacích alebo iných služieb. PMJ pozostáva z personálu Konzultanta vybraného v súlade s príslušnými pravidlami EBRD a BIDSF a špecialistov, poskytnutých SE a. s.

Činnosť Konzultanta PMJ sa týka tzv. jadrových projektov. Je rozdelená na dve etapy, a to na 1. etapu od roku 2003 do 2007 a 2. etapu od roku 2008 do roku 2010. Predmetom obstarávania v tomto výberovom konaní sú služby Konzultanta PMJ pre 1.etapu a pre 2. etapu sa uskutoční výber iba v tom prípade, ak s činnosťou Konzultanta PMJ nebude vyjadrená spokojnosť.

Prvým krokom bolo zverejnenie výzvy na vyjadrenie záujmu dňa 31. 1. 2003 v tlači (Hospodárske noviny) a na internetovej stránke EBRD. Podľa výzvy bol konečný termín na vyjadrenie záujmu deň 6. 3. 2003. K tomuto termínu vyjadrilo záujem sedem spoločností resp. konzorcií.

Prvé kolo vyhodnocovania sa uskutočnilo v dňoch 10. - 18. 3. 2003. Hodnotiacou skupinou bolo stanovené poradie uchádzačov, podľa ktorého štyria uchádzači dosiahli viac ako predpísaných 60 bodov a v súlade s kritériami boli zaradení do užšieho výberu.

Súťažné podklady a kritériá pre hodnotenie pre užšiu súťaž výberu Konzultanta PMJ Projektu odstavenia JE V1 boli spracované podľa pokynov EBRD a schválené Bankou dňa 8. 5. 2003 a následne dňa 13. 5. 2003 boli prerokované a schválené na zasadnutí GR. Dňa 14. 5. 2003 boli zaslané nasledovným uchádzačom :

British Nuclear Fuels plc. (Spojené kráľovstvo Veľkej Británie a Severného Írska)
Fichtner GmbH & Co. KG (Nemecko) – líder konzorcia, Belgatom S.A.(Belgicko),  National Nuclear Corporation Ltd. (Spojené kráľovstvo), Steag Encotec GmbH (Nemecko)
Iberdrola Ingenieria y Consultoria S.A. (Španielsko) – líder konzorcia, Electricite de France (Francúzsko), Empresarios Agrupados International S.A. (Španielsko), Soluziona Ingenieria S.A. (Španielsko)
SO.G.I.N SpA (Taliansko) – líder konzorcia, DBE Technology GmbH (Nemecko).

Termín odovzdania ponúk bol 15. 7. 2003.

Podľa pravidiel EBRD boli pri hodnotení ponúk použité nasledujúce váhy :
za technickú ponuku 90%
za finančnú ponuku  10%

Uchádzači sa podľa celkového hodnotenia umiestnili nasledovne:

Poradie	Firma/konzorcium	Celkové dosiahnuté body	
	Iberdrola, EDF, Empresarios, Agrupados, Soluziona	836,8	
	BNFL	772,0	
	Fichtner, Belgatom, NNC, Steag	703,2	

Dňa 11. 8. 2003 SE, a. s. obdržali súhlas EBRD s priebehom a výsledkom hodnotenia ponúk. Dňa 19. 8. 2003 bol podľa pravidiel EBRD pozvaný na kontraktačné rokovanie uchádzač, ktorý dosiahol najvyšší počet bodov. 

Kontraktačné rokovanie o konečných podmienkach zmluvy s Konzultantom PMJ sa uskutočnilo v dňoch 1. - 9. 9. 2003 spoločne so zástupcami EBRD a SE, a. s., na ktorom sa vyjednávalo o rozsahu služieb Konzultanta, navrhovanom technickom prístupe a metodike, o realizácií poskytovania služieb, harmonograme prác, organizácii a personálnom obsadení, návrhoch Konzultanta a zástupcov SE, a. s. na zdokonalenie činností a finančnej ponuke. Na rokovaní SE, a. s. využili služby právnickej firmy MASONS Solicitors, ktorú doporučila Banka po predchádzajúcich negatívnych skúsenostiach z obdobných zmlúv.

Problémové oblasti

-	Úprava a predloženie formulára Dohody o náhrade škôd spôsobených prevádzkou jadrového zariadenia

Dňa 18. 9. 2003 SE, a. s. sa obrátili listom na MH SR, aby požiadalo MZV SR o úpravu uvedeného formulára. MH SR zabezpečí úpravu formulára Dohody o náhrade škôd spôsobených prevádzkou jadrového zariadenia a jeho podpis tak, aby, v súlade s podmienkami zmluvy s Konzultantom PMJ, do 60 dní od požiadania Konzultantom mu bolo možné tento formulár predložiť. Konzultant má právo na prerušenie všetkých aktivít a v prípade nesplnenia podmienok do 120 dní má právo na odstúpenie od zmluvy. 

-	Vyjasnenia praktickej aplikácie Článku 6 Rámcovej Dohody medzi SR a EBRD o oslobodení z daní, ciel a poplatkov

Časť 6 Rámcovej dohody predpokladá oslobodenie od daní, ciel a poplatkov pre všetky činnosti, služby a tovary financované z Grantov v rámci BIDSF.

Zástupcovia Konzultanta požiadali MF SR o výklad článku 6 Rámcovej dohody pre konkrétne položky - akým spôsobom budú tieto v zmysle znenia Rámcovej Dohody oslobodené od daní, ciel a poplatkov. Vyriešením tejto záležitosti by sa SE a. s.  v budúcnosti vyhli podobným potencionálnym problémom  s inými zahraničnými dodávateľmi v rámci projektov BIDSF.

Podľa aktuálneho stanoviska MF SR, v súlade s navrhovanými daňovými úpravami nebude od 1. januára 2004 daňové oslobodenie z príjmov fyzických a právnických osôb financovaných z BIDSF právne možné. 

Dňa 27. 10. 2003 sa tomuto problému venoval na svojom riadnom zasadaní Spoločný výbor Rámcovej dohody medzi SR a EBRD, ktorého členovia sa dohodli na pokračovaní rokovaní na úrovni generálnych riaditeľov MF SR a MH SR s cieľom navrhnúť a predložiť alternatívy riešenia tohto problému. V prípade, že by tieto rokovania nevyriešili nesúlad medzi Rámcovou dohodou a pripravovanou daňovou legislatívou, Spoločný výbor navrhol predložiť spracované varianty riešenia a postúpiť problém na rokovanie ministrov financií, hospodárstva a zahraničných vecí.     

Nejadrové projekty

Dňa 17. 6. 2003 SE, a. s. zaslali do EBRD list (Letter of Effectiveness), ktorým oznámili splnenie podmienok predchádzajúcich účinnosti Grantovej dohody č. 001 Konzultanta projektovej manažérskej jednotky, 1. fáza. EBRD potvrdila splnenie všetkých podmienok, čím Grantová dohoda č.001 týmto nadobudla účinnosť dňa 19. 6. 2003.

Dňa 23. 6. 2003 na Zhromaždení prispievateľov do BIDSF EBRD navrhla spracovať súpis podkladov pre technické poradenské služby (Terms of Reference) pod názvom „Zhodnotenie relevantných štúdií energetického sektora a odporúčania pre prioritné opatrenia v energetickom sektore na spolufinancovanie z BIDSF“. Pripomienkové konanie medzi MH SR a EBRD k Terms of Reference bolo ukončené a stanovisko slovenskej strany bolo oficiálne zaslané viceprezidentovi EBRD v novembri 2003 a prezentované na poslednom Zhromaždení prispievateľov do BIDSF v decembri 2003. Cieľom bude využiť služby poradcu, aby posúdil vhodnosť navrhovaných projektov a aby identifikoval priority investícii v energetickom sektore na strane výroby, ktoré by boli oprávnené pre financovanie alebo spolufinancovanie z BIDSF.

Zo strany SE, a. s. bol identifikovaný a schválený Predstavenstvom SE, a. s. dňa 5. 3. 2002 projekt Obnovy Elektrárne Nováky (ENO). Tento projekt okrem iného rieši problematiku záložného napájania Slovalca ako  priamy dôsledok z odstavenia JE V1.

Postupne však zo strany EBRD vznikali ďalšie požiadavky, ktoré by identifikovali aj projekty, ktoré súvisia s odstavovaním JE V1 iba nepriamo ako napr. programy úspor na strane spotreby (zatepľovanie budov)  a obnoviteľné zdroje  s výkonom menším ako 1 MWe.

MH SR a SE, a. s. nemajú výhrady voči projektom smerujúcim k racionalizácii spotreby energií, efektívnosti vo výrobe a podpore obnoviteľných zdrojov, ale tieto by mali byť podporované z iných fondov.

Akceptovaním uvedenej požiadavky by vzniklo riziko, že finančné prostriedky z  BIDSF by sa mohli rozplynúť medzi množstvom malých projektov mimo využitie SE, a. s. a nemuseli by byť prioritne využité na účel, pre ktorý bol fond zriadený. Vyžadovalo by si to zvýšené náklady na spracovanie štúdií,  zvýšili by sa nároky na služby konzultantov, medzinárodné výberové konania, predĺžil by sa čas výberu a schvaľovania projektov s dôsledkom zníženia objemu finančných prostriedkov z BIDSF na realizáciu projektov. Viedlo by to k nižšej efektívnosti využívania BIDSF.

Z uvedených dôvodov bolo uskutočnené : 

1.	Dopracovanie Terms of Reference tak, aby činnosť poradcu bola prednostne  zameraná       
      na posúdenie projektu Obnovy ENO. 

Projekt obnovy ENO okrem riešenia spoľahlivosti zásobovania regiónu elektrickou energiou, ktorá je priamym dôsledkom odstavenia JE V1 rieši aj celospoločenské problémy, ku ktorým patrí zásobovanie teplom priemyslu a obyvateľstva ako aj zabezpečenie odbytu domácich primárnych zdrojov palív.

2.	V prípade, že by projekt obnovy ENO nebol akceptovateľný z hľadiska financovania  z     BIDSF napr.z dôvodu budúcej privatizácie  resp. by bola odmietnutá zo strany EBRD  požiadavka v bode 1 odporúčame projekt Obnovy  ENO nahradiť projektom modernizácie JE V2.

V prípade projektu  modernizácie JE V2 nejde o výstavbu nového jadrového zdroja, ale o zvýšenie bezpečnosti, spoľahlivosti, účinnosti a tým aj k zlepšenie vplyvu na životné prostredie. Z uvedených dôvodov by projekt mohol byť akceptovaný aj zhromaždením prispievateľov  z BIDSF. (Je zrejmé, že niektorí z prispievateľov a EBRD majú obecné výhrady k použitiu fondu na jadrové energetické zariadenia.) 

Aktivity SEPS, a. s.

Činnosť SEPS, a. s. týkajúcu sa BIDSF možno rozdeliť do troch etáp :

1. etapa - činnosti pred uzatvorením Grantovej dohody medzi EBRD a SEPS, a. s.
2.	etapa - činnosti od uzatvorenia Grantovej dohody až po uzatvorenie Zmluvy medzi SEPS, a.s. a vybraným dodávateľom tovarov, prác a služieb  na stavbu „Križovany 400 kV, rekonštrukcia - 2. a 3. stavba“  
3.   etapa - samotná realizácia rekonštrukcie podľa zmluvy

V súčasnosti všetky činnosti spojené s činnosťou Fondu spadajú do prvej etapy, v rámci ktorej by sme ich mohli rozdeliť do 3 oblastí:

1. oblasť - organizačné zabezpečenie činností spojených s BIDSF.

Dňa 15. 1. 2003 bola upravená organizačná schéma SEPS, a. s., kde vzniklo na úseku investičnej výstavby nové, samostatné oddelenie zabezpečovania investícií z EÚ, ktoré tvorí podľa pravidiel EBRD tzv. projektovú manažérsku jednotku (PMJ). 

2. oblasť - samotná stavba „Križovany 400 kV, rekonštrukcia - 2. a 3. stavba“.
	
Rekonštrukcia celej rozvodne 400kV sa bude postupne realizovať štyrmi samostatnými, na seba nadväzujúcimi stavbami, pri plnej prevádzke jej nerekonštruovaných častí.

Prvá stavba  je už v realizácii od septembra 2002, s plánovaným ukončením v októbri 2003. Príprava a realizácia druhej a tretej stavby sa spojí do jedného realizačného projektu pod názvom „Križovany 400kV, rekonštrukcia - 2. a 3. stavba.“ 

Zvolený postup je optimálnym variantom postupnej rekonštrukcie celej rozvodne pri akceptovaní nasledovných priorít:

•	zosúladenie postupu rekonštrukcie jednotlivých fáz s odstávkami výrobných blokov JE - V1 a JE - V2 Jaslovské Bohunice
•	zosúladenie preúsťovania vedení 400 kV v rozvodni Križovany s podmienkami prevádzky celej ES SR v jednotlivých fázach rekonštrukcie a s podmienkami prevádzkovania a zapojenia ES SR v lokalite elektrickej stanice Križovany (siete 400 kV, 220 kV, 110 kV)
•	splnenie požiadavky na vybudovanie transformácie 400/ 110 kV v elektrickej stanici Križovany pred konečným  odstavením 1. a 2. bloku JE - V1 Jaslovské Bohunice z prevádzky (rok 2006, resp. 2008).

Podľa stratégie a plánu obstarávania a v súlade s pravidlami EBRD výber generálneho dodávateľa 2. a 3. stavby (uzatvorenie zmluvy na realizačný projekt a realizáciu rekonštrukcie) je možný v ideálnom prípade najskôr v 12/2004, nadväzne vypracovanie realizačného projektu v máji 2005, začatie 2. stavby v júni 2005. 

Vzhľadom na vyššie uvedené podmienky pre realizáciu rekonštrukčných prác v rozvodni 400 kV už pri začatí realizácie v decembri 2004 (predpokladaný reálny termín je júl 2005) dochádza ku sklzu ukončenia transformácie 400/110 kV- transformátor T 403 do roku 2007 a transformácie 400/110 kV - transformátor T 402 do roku 2009. To znamená, že ukončenie transformácie 400/110 kV v Križovanoch by nebolo zrealizované pred odstavením z prevádzky 1. bloku JE - V1 v roku 2006 a 2. bloku JE - V1  v roku 2008.

3. oblasť - príprava Grantovej dohody medzi SEPS, a.s. a EBRD („Grant Agreement“), príprava súťažných podkladov pre konzultanta PMJ a dodávateľa tovarov, služieb a prác („Terms of References“), Auditu dôveryhodnosti („Due Diligence“).

S prípravou Grantovej dohody medzi SEPS, a. s. a EBRD o poskytnutí grantu na pokrytie nákladov rekonštrukcie elektrickej stanice v Križovanoch sa začalo už vo februári 2003. Pracovná verzia bola EBRD postúpená na pripomienkovanie 28. 5. 2003. V súčasnosti sa vypracováva jej finálna verzia s cieľom uzatvoriť GD do konca decembra 2003 (podľa záverov z posledného,  júnového Zhromaždenia prispievateľov je možné predložiť podľa „písomného postupu“ GD prispievateľom na odsúhlasenie), po vzájomnej dohode SEPS, a. s. a EBRD  o výške poskytnutého grantu, ktorú Banka navrhla na základe záverov Auditu dôveryhodnosti. 

Dňa 30. 6. 2003 sa začal v SEPS, a. s. audit dôveryhodnosti - „Due Diligence“. Vykonaním auditu bola EBRD poverená španielska spoločnosť Red Eléctrica Internacional. Po obdržaní všetkých požadovaných podkladových materiálov experti predložili EBRD predbežnú správu so závermi auditu dňa 29. 9. 2003. EBRD  následne vypracovala konečný návrh Grantovej dohody vrátane spôsobu a výšky  financovania projektu, ktorá bola podpísaná 10.12.2003 v sídle SEPS, a.s. 

V súčasnosti prebieha príprava súťažných podkladov pre konzultanta PMJ a súťažných podkladov pre dodávateľa tovarov, služieb a prác pre predmetnú stavbu („Terms of Reference“), Dňa 9. 9. 2003 bol v Hospodárskych novinách a na internetovej stránke EBRD publikovaný tzv. „General Procurement Notice“ (GPN), t.j. všeobecné oznámenie o úmysle SEPS, a. s. obstarávať tovar, práce a služby pre rekonštrukciu rozvodne 400 kV Križovany podľa pravidiel EBRD. Po podpísaní Grantovej dohody medzi SEPS, a. s. a EBRD  bude vymenovaná Hodnotiaca komisia („Evaluation Committee“), zostavená výlučne zo zamestnancov SEPS, a. s., ktorí budú do konca  vyškolení podľa pravidiel EBRD a podľa nich budú postupovať pri výbere konzultanta pre PMJ a dodávateľa tovarov, služieb  a prác. 

 

.